‘Vliegtuig’ op hoofweg veroorsaak oponthoudDie vrag beweeg tans teen ’n slakkepas op die R81 digby Munnik (Foto: Limpopo departement van vervoer en gemeenskapsveiligheid) Die departement van verkeer in Limpopo waarsku motoriste om op die uitkyk te wees vir ’n abnormale vrag wat ’n kommersiële vliegtuig vanaf die OR Tambo-lughawe in Johannesburg na Hoedspruit vervoer. Die kommersiële vliegtuig, genaamd Aerotel, is Maandagoggend by die OR Tambo-lughawe op die vragmotor gelaai en het Woensdagaand by ’n weegbrug in Polokwane aangedoen. Mike Maringa, woordvoerder van die departement, sê dié vrag behoot Vrydag in Hoedspruit aan te kom. Volgens Maringa beweeg die vrag tans teen ’n slakkepas op die R81 digby Munnik. Verkeersvertraging kan tussen Woensdag en Vrydag op die R81, asook die R36 en R71 digby Tzaneen, R526 by Gravelotte en R71 by Hoedspruit verwag word. “Die toesighouer van die projek sê alles is in orde en hy is tevrede met die samewerking van die wetstoepassers wat die abnormale voertuig begelei,” sê Maringa.